CELEX: 32016D2265
Language: lv
Date: 2016-12-06 00:00:00
Title: Padomes Īstenošanas lēmums (ES) 2016/2265 (2016. gada 6. decembris), ar kuru groza Lēmumu 2007/884/EK, ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu

16.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 342/28
            
         PADOMES ĪSTENOŠANAS LĒMUMS (ES) 2016/2265
   (2016. gada 6. decembris),
   ar kuru groza Lēmumu 2007/884/EK, ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar Lēmumu 2007/884/EK (2) Apvienotajai Karalistei līdz 2010. gada 31. decembrim atļāva ierobežot automašīnas īrētāja vai nomātāja priekšnodokļa atskaitīšanas tiesības, nosakot, ka var atskaitīt līdz 50 % no pievienotās vērtības nodokļa (PVN) izmaksām, kas radušās, īrējot vai nomājot minēto automašīnu, kuru izmanto ne tikai saimnieciskajā darbībā. Tāpat Apvienotajai Karalistei atļāva neklasificēt kā pakalpojumu sniegšanu par atlīdzību gadījumu, kad nodokļa maksātāja saimnieciskās darbības vajadzībām nomātu vai īrētu automašīnu izmanto privātām vajadzībām. Minētie pasākumi (“atkāpes pasākumi”) paredz, ka īrētājam vai nomniekam nav jāveic to attālumu uzskaite, kas ar katru saimnieciskās darbības vajadzībām paredzētu automašīnu nobraukti personīgām vajadzībām, un nodokļu uzskaite par faktisko šādu automašīnu nobraukumu privātām vajadzībām.
            
         
               (2)
            
            
               Lēmums 2007/884/EK vēlāk tika grozīts ar Īstenošanas lēmumu 2011/37/ES (3) un Īstenošanas lēmumu 2013/681/ES (4), ar kuru atkāpes pasākumu termiņš tika pagarināts līdz 2016. gada 31. decembrim.
            
         
               (3)
            
            
               Vēstulē, kas Komisijā reģistrēta 2016. gada 14. martā, Apvienotā Karaliste lūdza atļauju turpināt piemērot atkāpes pasākumus.
            
         
               (4)
            
            
               Saskaņā ar Direktīvas 2006/112/EK 395. panta 2. punkta otro daļu Komisija 2016. gada 28. jūnija vēstulē informēja pārējās dalībvalstis par Apvienotās Karalistes lūgumu. Komisija 2016. gada 28. jūnija vēstulē paziņoja Apvienotajai Karalistei, ka tās rīcībā ir visa informācija, kas vajadzīga lūguma izvērtēšanai.
            
         
               (5)
            
            
               Saskaņā ar Lēmuma 2007/884/EK 3. pantu Apvienotā Karaliste iesniedza Komisijai ziņojumu par minētā lēmuma piemērošanu, kurā bija ietverts procentuālā ierobežojuma pārskats. Apvienotās Karalistes sniegtā informācija liecina, ka 50 % atskaitīšanas tiesību ierobežojums joprojām atbilst faktiskajai situācijai saistībā ar attiecīgo transportlīdzekļu izmantošanas attiecību saimnieciskajai darbībai un privātām vajadzībām.
            
         
               (6)
            
            
               Tāpēc būtu jāatļauj Apvienotajai Karalistei ierobežotu laikposmu turpināt piemērot atkāpes pasākumus arī turpmāk – līdz 2019. gada 31. decembrim.
            
         
               (7)
            
            
               Ja Apvienotā Karaliste uzskatīs, ka ir nepieciešams turpmāks pagarinājums pēc 2019. gada, tai kopā ar pagarinājuma lūgumu ne vēlāk kā līdz 2019. gada 1. aprīlim Komisijai būtu jāiesniedz ziņojums, ietverot piemēroto procentu pārskatu.
            
         
               (8)
            
            
               Atkāpes pasākumu pagarināšanai būs tikai nenozīmīga ietekme uz galapatēriņa posmā iekasēto kopējo nodokļa apmēru, un tai nebūs negatīvas ietekmes uz Savienības pašu resursiem, ko veido PVN.
            
         
               (9)
            
            
               Tāpēc Lēmums 2007/884/EK būtu attiecīgi jāgroza,
            
         IR PIEŅĒMUSI ŠO LĒMUMU.
   1. pants
   Lēmuma 2007/884/EK 3. pantu aizstāj ar šādu:
   
      “3. pants
      Šis lēmums zaudē spēku 2019. gada 31. decembrī.
      Lūgumu pagarināt šajā lēmumā paredzētos pasākumus iesniedz Komisijai līdz 2019. gada 1. aprīlim kopā ar ziņojumu, kurā ietver pārskatu par procentu likmes ierobežojumu, ko piemēro tiesībām atskaitīt PVN par izdevumiem, kas attiecas uz tādu automašīnu īri vai nomu, kuras izmanto ne tikai saimnieciskajai darbībai.”
   
   2. pants
   Šo lēmumu piemēro no 2017. gada 1. janvāra.
   3. pants
   Šis lēmums ir adresēts Lielbritānijas un Ziemeļīrijas Apvienotajai Karalistei.
   
      Briselē, 2016. gada 6. decembrī
      
         
            Padomes vārdā –
         
         
            priekšsēdētājs
         
         P. KAŽIMÍR
      
   
   
      (1)  OV L 347, 11.12.2006., 1. lpp.
   
   
      (2)  Padomes Lēmums 2007/884/EK (2007. gada 20. decembris), ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu (OV L 346, 29.12.2007., 21. lpp.).
   
      (3)  Padomes Īstenošanas lēmums 2011/37/ES (2011. gada 18. janvāris), ar kuru groza Lēmumu 2007/884/EK, ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu (OV L 19, 22.1.2011., 11. lpp.).
   
      (4)  Padomes Īstenošanas lēmums 2013/681/ES (2013. gada 15. novembris), ar kuru groza Lēmumu 2007/884/EK, ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 41. lpp.).